## Rješenje kojim se poništava transakcija sklopljena na Varaždinskoj burzi d.d., 15. siječnja 2007. godine, s brojem transakcije 354425, koja se odnosi na trgovinu vrijednosnim papirom oznake KTJV-R-A,

### NN 35/2007 (2.4.2007.), Rješenje kojim se poništava transakcija sklopljena na Varaždinskoj burzi d.d., 15. siječnja 2007. godine, s brojem transakcije 354425, koja se odnosi na trgovinu vrijednosnim papirom oznake KTJV-R-A,

# HRVATSKA AGENCIJA ZA NADZOR FINANCIJSKIH USLUGA

**1156**

Na temelju odredbe članka 15. stavka 1. točke 3. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2. i stavka 4. točke 1. Zakona o tržištu vrijednosnih
papira (»Narodne novine« br. 84/02 i 138/06) u predmetu nadzora nad trgovanjem
dionicama izdavatelja Kutjevo d.d., Kutjevo, Uprava Hrvatske agencije za nadzor
financijskih usluga na sjednici održanoj 15. ožujka 2007. godine donijela je

## RJEŠENJE

1. Poništava se transakcija sklopljena na Varaždinskoj burzi d.d., 15. siječnja
2007. godine, s brojem transakcije 354425, koja se odnosi na trgovinu
vrijednosnim papirom oznake KTJV-R-A, izdavatelja Kutjevo d.d., Kutjevo, ukupne
količine 39.263 dionice (slovima: tridesetdevettisućadvjestožezdesettri
dionice).
2. Nalaže se Varaždinskoj burzi d.d. Varaždin da bez odgode evidentira u svojim
trgovinskim podacima poništenje transakcije navedene u točki 1. izreke ovog
Rješenja te da o učinjenom bez odgode obavijesti Hrvatsku agenciju za nadzor
financijskih usluga.
3. Ovim rješenjem stavlja se izvan snage Rješenje Hrvatske agencije za nadzor
financijskih usluga od 15. siječnja 2007. godine, klase: UP/I-041-02/07-01/01,
urbroj: 326-323/07-1.
4. Nalaže se brokerskom društvu Auctor d.o.o., Zagreb, Dežmanova 5, da o
poništenju transakcije bez odgode obavijesti klijenta nalogodavca, te da o
učinjenom bez odgode obavijesti Hrvatsku agenciju za nadzor financijskih usluga.
5. Nalaže se brokerskom društvu Hita vrijednosnice d.d., Zagreb, Palmotićeva 2,
da o poništenju transakcije bez odgode obavijesti klijenta nalogodavca, te da o
učinjenom bez odgode obavijesti Hrvatsku agenciju za nadzor financijskih usluga.
6. Ovo rješenje bit će objavljeno u »Narodnim novinama«.

```
Obrazloženje
```

Dana 15. siječnja 2007. godine, Hrvatska Agencija za nadzor financijskih usluga,
Miramarska 24b, Zagreb (dalje: Agencija) je Rješenjem (klasa: UP/I-041-02/07-01/01,
urbroj: 326-323/07-1) naložila Središnjoj depozitarnoj agenciji d.d. Zagreb da
obustavi sve radnje prijenosa vlasništva s računa prenositelja na račun
stjecatelja na rok koji će trajati minimalno 60 dana (Zaključak, klasa: UP/I-041-02/07-01/01,
urbroj: 326-323/07-2), a na temelju transakcija sklopljenih na Varaždinskoj
burzi d.d., 15. siječnja 2007. godine, transakcije broj 354424 i 354425 koje se
odnose na trgovinu vrijednosnim papirom izdavatelja Kutjevo d.d., Kutjevo ukupne
količine 40.113 dionica, u kojem je Agencija provela nadzorne radnje te donijela
odgovarajuće mjere shodno utvrđenom činjeničnom stanju.
Sukladno članku 14. stavak 1. Zakona o tržištu vrijednosnih papira (»Narodne
novine« br. 84/02 i 138/06 dalje: Zakon), Agencija je provela nadzor nad
trgovanjem dionica izdavatelja Kutjevo d.d., Kutjevo (dalje: Izdavatelj) i to u
svezi trgovanja na Varaždinskoj burzi d.d. na dan 15. siječnja 2007. godine. Na
temelju članka 15. stavak 2. Zakona o Hrvatskoj agenciji za nadzor financijskih
usluga (»Narodne novine« br. 140/05), Agencija obavlja nadzor nad poslovanjem
burzi, ovlaštenih društava i izdavatelja vrijednosnih papira.
Agencija je stoga istoga dana (15. siječnja 2007. godine), Rješenjem naložila
Središnjoj depozitarnoj agenciji d.d., privremenu obustavu svih radnji prijenosa
vlasništva s računa prenositelja na račun stjecatelja. Agencija smatra da je
obustava radnji prijenosa potrebna, kako bi Agencija za vrijeme trajanja mjere
(do 60 dana), provela nadzor, te spriječila da vrijednosni papiri budu stečeni
na nezakonit način, posebno naglašavajući primjenu članka 15. stavak 4. točka 2.
Zakona o tržištu vrijednosnih papira, kojim je propisano da kad utvrdi
postojanje nezakonitosti i nepravilnosti kojima se ugrožava funkcioniranje
tržišta kapitala, položaj i interesi pojedinih sudionika na tržištu kapitala,
Agencija će obustaviti sve radnje prijenosa vlasništva s računa prenositelja na
račun stjecatelja.
Postupak nadzora nastavio se sukladno članku 14. Zakona kojim je propisano da
Agencija obavlja nadzor uvidom u financijska i poslovna izvješća, poslovnu
dokumentaciju te ostale podatke i evidencije koje su nadzirane osobe obvezne
voditi. Na temelju analize prikupljene dokumentacije Agencija je zaključila da
je potrebno utvrditi zakonitost postupanja društva Auctor d.o.o., Zagreb,
prilikom obavljanja predmetne transakcije.
Dana 6. ožujka 2007. godine Agencija je donijela Odluku o pokretanju postupka
nadzora nad trgovanjem dionica Izdavatelja (klasa: UP/I-041-02/07-01/01; urbroj:
326-321/07-21). Postupak nadzora otvoren je nad društvom Auctor d.o.o., Zagreb u
dijelu koji se odnosi na transakcije dionicama Izdavatelja. Istom Odlukom
otvoren je i postupak nadzora nad društvom Gradska banka d.d., u stečaju,
Osijek, u dijelu koji se odnosi na otpuštanje dionica Izdavatelja. Postupak
nadzora otvoren je u cilju utvrđivanja svih okolnosti koje se odnose na
transakciju 39.263 dionice Izdavatelja po cijeni od 12,00 kuna na 15. siječnja
2007. godine na Varaždinskoj burzi d.d. s brojem transakcije 354425.
Istoga dana, 6. ožujka 2007. godine, Agencije je donijela Odluku o pokretanju
postupka nadzora nad trgovanjem dionica Izdavatelja (klasa: UP/I-041-02/07-01/01;
urbroj: 326-321/07-22). Postupak nadzora otvoren je nad društvom Hita
vrijednosnice d.d.., Zagreb u dijelu koji se odnosi na transakcije dionicama
Izdavatelja. Istom Odlukom otvoren je i postupak nadzora nad društvom Sol
Nautika d.o.o., Zagreb u dijelu koji se odnosi na stjecanje dionica Izdavatelja.
Postupak nadzora otvoren je u cilju utvrđivanja svih okolnosti koje se odnose na
transakciju 39.263 dionice Izdavatelja po cijeni od 12,00 kuna na 15. siječnja
2007. godine na Varaždinskoj burzi d.d. s brojem transakcije 354425.
Dana 7. veljače 2007. godine Agencija je pozvala Marijana Palića, direktora
društva Auctor d.o.o., Zagreb; Emila Mikulića, direktora društva Sol nautika
d.o.o., Zagreb i Većeslava Račkog, stečajnog upravitelja društva Gradska banka
d.d. u stečaju, Osijek na davanje izjave u prostorijama Agencije.
O svemu su sačinjeni zapisnici na koje ispitivane osobe nisu imale primjedbi
niti su prigovorili načinu uzimanja iskaza.
Agencija je od sudionika u navedenim transakcijama zatražila i pismena
očitovanja o razlozima kupnje/prodaje dionica Izdavatelja, o izboru kriterija na
osnovu kojih je određena cijena za kupnju/prodaju dionica Izdavatelja, te da li
su (osim cijene i količine) dane posebne instrukcije brokeru glede izlaganja i
izvršenja naloga.
U pismenom očitovanju društva Gradska banka d.d. u stečaju, Osijek od 19.
siječnja 2007. godine, navodi se da je glavni razlog prodaje dionica Izdavatelja
taj što Gradska banka d.d. u stečaju, Osijek vodi aktivnosti vezane za završetak
stečaja. Cijena je određena temeljem saznanja da se dionice Izdavatelja trenutno
mogu prodati po najmanjoj cijeni od 12,00 kuna. Prilikom davanja naloga brokeru
nisu date nikakve posebne instrukcije glede izlaganja i izvršenja naloga.
U pismenom očitovanju društva Sol nautika d.o.o., Zagreb od 22. siječnja 2007.
godine, kao razlog davanja naloga na kupnju dionica Izdavatelja navode se dobri
poslovni rezultati Izdavatelja, kao i činjenica da je većinski vlasnik
Izdavatelja javno iskazao namjeru dokapitalizacije Izdavatelja. Navodi da je
društvo Sol nautika d.o.o., Zagreb u više navrata telefonskim putem kontaktiralo
Gradsku banku d.d. u stečaju, Osijek u namjeri da sazna da li će i kada
prodavati dionice iz portfelja Gradske banke d.d. u stečaju., Osijek. Brokeru je
dan nalog na kupnju dionica Izdavatelja po cijeni od 12,00 kuna, kao najvišoj
cijeni kupnje na burzi. Brokeru je dana instrukcija da kontaktira društvo Sol
nautika d.o.o., Zagreb ukoliko se bude nudilo više od 50.000 dionica i po cijeni
većoj od 12,00 kuna.
U smislu, a sukladno, članku 103. Zakona povlaštena informacija je svaka
informacija koja se izravno ili neizravno odnosi na jedan ili više vrijednosni
papir ili na jednog ili više izdavatelja vrijednosnih papira, koja nije dostupna
javnosti, odnosno koja nije javno objavljena, a koja bi, da je dostupna
javnosti, mogla utjecati na cijenu vrijednosnih papira, odnosno koju bi
prosječni ulagatelj mogao upotrijebiti kao temelj svojih investicijskih odluka.
Iz svega navedenog, iz prikupljene dokumentacije i iskaza osoba koje su provele
transakciju, Agencija smatra da elementi obavljanja transakcije dionicama
Izdavatelja (Kutjevo d.d.), na dan 15. siječnja 2007. na Varaždinskoj burzi
d.d., transakcija broj 354425 ukazuje na korištenje povlaštenih informacija
opisanih člankom 105. stavak 2. Zakona od strane ovlaštenog društva Auctor
d.o.o., Zagreb i društva Sol nautika d.o.o. Zagreb.
Činjenice koje ukazuju da su isti suprotno zabrani iz članka 108. Zakona proveli
spornu transakciju su sljedeće:
1. Dana 12. siječnja 2007. godine (petak) u 16.12 sati, nakon službenog
završetka trgovanja na Varaždinskoj burzi d.d., ovlašteno društvo Auctor d.o.o.,
Zagreb zaprimilo je nalog za prodaju 40.113 dionica Izdavatelja po minimalnoj
cijeni od 12,00 kuna osobno od g. Račkog stečajnog upravitelja Gradske banke
d.d. u stečaju, Osijek u ime i za račun Gradske banke d.d. u stečaju, Osijek.
Nalog stoga nije mogao biti izložen na trgovinski sustav burze prije
ponedjeljka, 15. siječnja 2007. Nalog je izložen 15. siječnja 2007. u 9.59’43"
sati.
2. Dana 15. siječnja 2007. godine (ponedjeljak) u 9.58 sati ovlašteno društvo
Hita vrijednosnice d.d., Zagreb zaprimilo je nalog za kupnju 50.000 dionica
Izdavatelja po maksimalnoj cijeni od 12,00 kuna. Nalogodavac je Sol nautika
d.o.o., Zagreb, klijent društva Hita vrijednosnice od prosinca 2002. godine, a
bivši klijent društva Auctor d.o.o., Zagreb. Nalog je izložen u 9.59’47" sati.
3. Transakcija je izvršena u 10 sati 0 minuta i 1 sekundu dana 15. siječnja
2007.
4. Neosporno je utvrđeno gotovo istovremeno izlaganje nalog za kupnju (09:59:43)
i naloga za prodaju (9.59’47") po identičnoj cijeni od 12,00 kuna i gotovo
identičnoj količini (na kupnju 50.000 dionica Izdavatelja, na prodaju 40.113
dionica Izdavatelja za nelikvidnu dionice (navedenom dionicom nije se trgovalo
unazad dvije godine 2005. i 2006.), a ista je na trgovinski sustav Varaždinske
burze d.d. uvrštena još 30. srpnja 2003. godine.
5. Upravo činjenica da vremenski razmak između zadavanja naloga za kupnju i
zadavanja naloga za prodaju koji iznosi 4 sekunde, za nelikvidnu dionicu upućuje
na zaključak da je trgovanje obavljeno na temelju korištenja povlaštenih
informacija odnosno protivno odredbama članka 105. stavka 2. Zakona.
6. Društvo Sol nautika d.o.o., Zagreb u 2006. godini putem ovlaštenog društva
Hita vrijednosnice d.d., Zagreb nije sudjelovalo niti u jednoj transakciji bilo
na strani kupca, bilo na strani prodavatelja. Isto tako društvo Sol nautika
d.o.o., Zagreb u 2006. godini posredstvom ovlaštenog društva Hita vrijednosnice
d.d., Zagreb nije imalo niti jedan otvoren, opozvan, djelomično izvršen,
izmijenjen ili istekao nalog.
7. Sredstva za kupnju dionica Izdavatelja društvo Sol nautika d.o.o., Zagreb
doznačilo je na račun ovlaštenog društva Hita vrijednosnice d.d. 17. siječnja
2007. godine u cjelokupnom iznosu. Ova činjenica u suprotnosti je s izjavnom g.
Mikulića, direktora društva Sol natuika d.o.o., Zagreb da je osnovni razlog zbog
kojeg se društvo Sol nautika d.o.o., Zagreb upravo 15. siječnja u 9.58 sati
odlučilo dati nalog za kupnju dionica Izdavatelja u količini od 50.000 komada po
cijeni od maksimalno 12,00 kuna, taj što je društvo Sol nautika d.o.o., Zagreb
upravo toga dana 15. siječnja 2007. raspolagalo s iznosom potrebnim za namiru
transakcije kupnje istih. G. Mikuliću nije mogla biti nepoznata činjenica da rok
namire iznosi T (transkacija) +3 i da na dan transakcije ne mora raspolagati
cjelokupnim iznosom za namiru istih.
Dakle, Agencija je taksativno navela razloge zbog kojih smatra da je navedena
transakcija dionicama Izdavatelja provedena sa ciljem da se upravo društvu Sol
nautika d.o.o., Zagreb omogući kupnja točno određene količine dionica
Izdavatelja po navedenoj cijeni.
Člankom 105. stavak 3. Zakona određeno je da brokeru ili investicijskom
savjetniku, koji raspolaže povlaštenom informacijom o zaprimljenom nalogu za
kupnju ili prodaju vrijednosnog papira, nije dopušteno kupiti ili prodati,
odnosno potaknuti kupnju ili prodaju tog vrijednosnog papira za svoj račun ili
za račun druge fizičke ili pravne osobe.
Navedena transakcija je po mišljenju Agencije provedena smišljeno. Znajući da je
u petak, 12. siječnja 2007. u 16.12 sati, dan nalog za prodaju dionica
Izdavatelja, društvo Sol nautika d.o.o., Zagreb u ponedjeljak, 15. siječnja
2007. godine u 9.58 sati daje nalog za kupnju po istoj cijeni od 12,00 kuna i
pribiližno istoj količini.
Agencija smatra da je nerazumno prihvatiti vjerodostojnim tvrdnju društva Sol
nautika d.o.o., Zagreb da su se upravo dana 15. siječnja 2007.u 9.58 sati,
neposredno prije početka trgovanja na burzi odlučili dati nalog za kupnju
dionice kojom se u protekle dvije godine uopće nije trgovalo i to po identičnoj
cijeni od 12,00 kuna i gotovo identičnoj količini kao na nalogu prodavatelja
Gradske banke d.d. u stečaju, Osijek.
Sukladno članku 135. Zakona o općem upravnom postupku, Agencija smatra da je
utvrdila činjenice i okolnosti koje su značajne za rješenje odnosno završetak
postupka nadzora. Agencija smatra da je strankama u postupku prije donošenja
bilo kakvih mjera bila dana mogućnost da se očituju o svojim pravima i pravnim
interesima, sukladno odredbi članka 135. Zakona o općem upravnom postupku.
Na temelju članka 15. stavak 4. točka 1. Zakona, kada utvrdi nezakonitosti i
nepravilnosti kojima se ugrožava funkcioniranje tržišta kapitala, položaj i
interes pojedinih sudionika na tržištu kapitala ili postoji mogućnost nanošenja
velike štete, Agencija će poništiti transakciju sklopljenu na burzi, ako se
utvrdi da su jedan ili više elemenata transakcije pogrešni ili ukazuju na
kršenje odredbi Zakona.
Budući da Agencija ocjenjuje kako je navedena transakcija učinjena na način koji
je onemogućio drugim sudionicima na tržištu da kupe dionice Izdavatelja pod
istim uvjetima – cijena i količina (čime je ugrožen položaj sudionika na
tržištu), nego je isto temeljem korištenja povlaštenih informacija omogućeno
društvu Sol nautika d.o.o., Zagreb, Agencija nalazi da su ispunjeni uvjeti iz
odredbi članka 15. stavka 2. i stavka 4. točke 1. Zakona, pa je valjalo riješiti
kao u izreci ovog rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« br. 140/05) ovo rješenje će se objaviti u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/07-01/01
Urbroj: 326-321/07-28
Zagreb, 15. ožujka 2007.

Predsjednik Uprave
**Ante Samodol**, v. r.

Rješenje, NN 35/2007-1156
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)